Rijeka, 6. studenog 2020.g.

**OBJAVA ZA MEDIJE**

**SVIRANJE 'NA TANKO I DEBELO' NA INDUSTRIJSKOM I ELEKTRONIČKOM OTPADU:**

**ZAPOČELE PRIJAVE NA BESPLATNE RADIONICE *RIMIKS IDENTITETA***

**Započele su prijave na besplatne radionice projekta *RImiks identiteta* kojim se propituju glazbene zakonitosti tijesnih intervala Istre i Kvarnera, tj. sviranja na istarskoj ljestvici**, koja je kao dio nematerijalne kulturne baštine uvrštena na listu UNESCO-a.   
Projekt, koji provodi **udruga Metamedij iz Pule** i dio je programa Slatko i slano Rijeke 2020 – Europske prijestolnice kulture, odvodi korak dalje od tradicije te **kroz izradu neobičnih glazbenih instrumenata od industrijskog i elektroničkog otpada otvara vrata remiksiranju tradicionalnih zvukova**.

**Kako bi pripremili glazbenu podlogu za postavljanje zvučne instalacije na stubištu Exporta na Delti u prosincu 2020.g., u OKC-u Palach u Rijeci, na adresi Kružna 8, od 23. do 27. studenog organiziraju se radionice na kojima polaznici mogu naučiti više o tijesnim intervalima, izradi neobičnih instrumenata te remiksiranju.** Ciklus radionica obuhvaća predavanja istaknutih umjetnika – **Noela Šurana** i **Tina Dožića**.

S obzirom na ograničeni broj polaznika radionica, **obvezne su prethodne prijave popunjavanjem** [***on-line* obrasca**](https://forms.gle/d5rWYYb7nZiC5MK76), koji je **objavljen na web stranici** [**rijeka2020.eu**](https://rijeka2020.eu/).

Rok za prijavu je **do 17. studenog ili do popunjena mjesta**, a polaznici mogu odabrati u kojim će radionicama sudjelovati. **Radionice su otvorene za sve dobne skupine**, a posebno se preporučuju mladima od 15 do 30 godina.

**Raspored radionica *RImiks identiteta* kroz dane**

**U ponedjeljak 23. studenog od 17.00 do 21.00 sat** održavat će se radionica **“Ventilatori oscilatori”** na kojoj će polaznici naučiti **izraditi svoje elektroničke instrumente od e-otpada**. Koristit će se dijelovi odbačenih računala koji će postati oscilatori – osnovni izvori tona sintetizatora zvuka (engl. *synthesizer*). Točnije, **stari ventilatori računala svojim će okretanjem proizvoditi tonove, a umrežavanjem više takvih ventilatora oscilatora polaznici će moći stvarati glazbene harmonije**. Na radionici će se učiti i **osnove lemljenja, čitanja elektroničkih shema i prenamijene elektroničkog otpada u bučne glazbene instrumente**. Radionicu vodi Tin Dožić.

**U utorak 24. studenog od 17.00 do 21.00 sat radionica** **“Ventilatori oscilatori”** nastavlja se pod vodstvom Tina Dožića, **uz praktični ali i terenski rad**.

**U srijedu 25. studenog od 18.00 do 20.00 sati** slijedi **prezentacija instrumenata i napjeva** koju vodi Noel Šuran. Tijekom radionice će za polaznike biti organizirana **i prezentacija glazbenog programa Ableton**, koja će poslužiti kao DAW platforma za kombinaciju audio materijala i njihovo remiksiranje. Poželjno je da polaznici imaju već određena predznanja o radu u nekom *DAW* programu te da ponesu vlastito računalo s instaliranim programima u kojima se snalaze.

**U četvrtak 26. studenog od 18.00 do 21.00 sat** slijedi **praktičan rad u grupama, snimanje i obrada materijala**. Noel Šuran će u sklopu radionice ‘’Tijesni intervali Istre i Kvarnera’’ istražiti, eksperimentirati i improvizirati pjevanje i sviranje u ovom specifičnom glazbenom jeziku. Materijali snimljeni tijekom radionice poslužit će za novu produkciju u kojoj će se posuđivanjem i mijenjanjem nastalih zvukova stvarati novi i kombinirati s elektronskim.

**U petak 27. studenog od 17.00 do 21.00 sat** slijedi **praktični rad na zvučnim instalacijama, izrada glazbenih remikseva i audio segmenata koji će se koristiti na samoj instalaciji**.

**Radionice se organiziraju uz poštivanje svih važećih mjera za sprječavanje zaraze bolešću COVID-19. Svi se sudionici pozivaju na pojačanu osobnu higijenu, fizičku udaljenost te ispravno nošenje zaštitnih maski za lice. Ne preporučuje se dolazak osobama starije životne dobi ili oboljelima od kroničnih bolesti.**

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42